23.04.2009 13:20   Zagrebi muusikabiennaal (17.- 26. aprillil) on samas ka kogu Euroopa üks suuremate traditsioonide ja pikema ajalooga nüüdismuusikafestivale, sündinud 1961. aasta kevadel ja toimudes tänavu juba 25. korda.    Veel väga piiratud tingimustele vaatamata suutsid oma partituurid juba 1960ndatel sellele festivalile ettekandeks saata tollased Nõukogude Eesti heliloojad Kuldar Sink ja Arvo Pärt.    Sellel sajandil on biennaalil kõlanud ka Veljo Tormise koorimuusikat, kui Zagrebis korraldati koos biennaaliga Rahvusvahelise Kaasaja Muusika Ühingu (ISCM) Maailma Muusikapäevad (World Contemporary Music Days).    20. aprillil esitas Zagrebis Mimara Museumis Arvo Pärdi õhtut täitva suurteose koorile a cappella "Kanon Pokajanen" ("Patukahetsuse kaanon", 1997) Horvaatia RTV koor Tonči Bilići juhatusel. Muuseumi kontserdisaalis oli avatud ka samateemaline näitus.    Täna  kantakse Vatroslav Lisinski nimelise kontserdimaja suures saalis ette Erkki-Sven Tüüri Sümfoonia nr 5 (2004) elektrikitarrile, orkestrile ja bigbändile. Esitavad Edin Karamazov solistina, Horvaatia RTV bigbänd ja sümfooniaorkester, dirigendiks nende nimekamaid Nikša Bareza.    Tüüri selle sümfoonia sünnilugugi oli juba rahvusvaheline: teose tellis Edela-Saksa Ringhääling ning Stuttgarti Raadio orkester koos bigbändiga tegid selle maailmaesiettekande 2005. aasta veebruaris sealsel  nüüdismuusikafestivalil ECLAT Olari Eltsi juhatusel.    Lisagem, et Zagrebi biennaali külluslikus programmis sündis 19. aprillil ka Saksamaal elava horvaadi helilooja Miro Dobrowolny multimeediaooperi "Silverstad" maailmaesiettekanne. See on lugu Srebrenica traagilistest sündmustest 1995. aastal. Ooperit dirigeerib autor.